Teorija interfejsa (knjiga)
Teorija interfejsa je knjiga srbijanskog teoretičara medija, historičara filma i režisera Olega Jeknića objavljena 2014. Knjiga razmatra pitanja koja su aktuelna u savremenoj teoriji medija: šta je interfejs (sučelje) i koja mu je uloga u komunikaciji, šta je medij, kakva je razlika između medija i interfejsa i u kakvom odnosu oni stoje. U njoj je dat historijsko-analitički pregled koncepta interfejsa, od antičkih mislilaca do modernih filozofa i teoretičara, kao što su Immanuel Kant, Henry Bergson, Maurice Merleau-Ponty, Marshall McLuhan, James J. Gibson, Lav Manovič, Mark Hansen i drugi. U knjizi je autor dao i svoju originalnu teoriju interfejsa i medija općenito, rekonceptualizirajući McLuhanov stav o mnoštvu medija u vlastiti zaključak o jednom mediju i mnoštvu interfejsa. Izdavač monografije je Centar za medije i komunikacije Fakulteta za medije i komunikacije Univerziteta "Singidunum" u Beogradu. Recenzenti izdanja su profesori Miodrag Šuvaković i Novica Milić. Knjigu je grafički oblikovao Borut Vild. Knjiga je nastala na osnovu doktorske disertacije Opšta teorija medija zasnovana na teoriji funkcija interfejsa u interaktivnoj komunikaciji odbranjene 2009. u Beogradu.